Bankrot Mangaung-metro het nie geld vir dienslewering nie, maar kan R4,5 miljoen blaas tydens fees | SAUK.co.za - Nuus.info
Ondanks versekerings dat die bankrot Mangaung-metro geen geld vir die Macufe-fees gee nie, het Netwerk24 betroubaar verneem dat R4,5 miljoen aan die organiseerders betaal is.
Olly Mlamleli, uitvoerende burgemeester, het glo die afgelope week 'n tjek van R4,5 miljoen aangevra vir betaling aan die maatskappy C-Squared.
C-Squared reël jaarliks die Mangaung Arts and Cultural Festival wat pas vir die 21ste keer gehou is. Dit het Sondag ten einde geloop.
Qondile Khedama, hoofbestuurder: kommunikasie van die metro, het tot onlangs volgehou dat die metro géén geld vir Macufe gee nie, en net dienste soos verkeersbeheer en geriewe soos die Roostuine in Koningspark en die Old Greys-sportterrein voorsien.
Netwerk24 kon nie vasstel waarvoor die R4,5 miljoen presies was nie, hoewel bronne bevestig het dat die tjek aangevra is. Ben Motsumi, uitvoerende voorsitter en eienaar van C-Squared, het by navraag gesê hy dra nie kennis van so 'n betaling nie.
Mlamleli het wel Saterdagaand 'n groot klomp gaste in haar burgemeesterstent wat in die Vrystaat-stadion opgeslaan was, op beskuitjies met kaviaar en ander duur versnaperings, asook braaivleis en bykosse, getrakteer.
Volgens inligting kon dié gaste ook gratis duur whiskey, brandewyn, bier en wyn bestel.
Die premier en 'n bankgroep het soortgelyke onthale in tente aangebied en in die drie tente is tussen 1 000 en 1 500 "baie belangrike gaste" onthaal.
Mlamleli koop jaarliks 'n paar duisend kaartjies vir Macufe uit haar burgemeestersfonds aan om aan behoeftiges uit te deel.
Stadsraadslede van die metro is ook vanjaar deur die speaker se kantoor gebel om hul kaartjies vir Macufe te gaan afhaal, het opposisieraadslede bevestig wat volgens hulle die aanbod van die hand gewys het.
Netwerk24 het vroeër berig dat die Vrystaatse departement van sport, kuns, kultuur en rekreasie vanjaar R37 miljoen begroot het vir Macufe. Uit navrae deur die VF Plus in die parlement het geblyk dat die nasionale departement van sport, kuns, kultuur en rekreasie jaarliks 'n verdere R4 miljoen aan Macufe gee.
Uit die Vrystaatse premier se kantoorbegroting gaan ook jaarliks 'n paar miljoen rand na die fees om die bedrag waarmee die feesbegroting oorskry is, op te maak.
Vir dié geld word in die aanvullende begroting van die provinsie begroot.
Khedama het Dinsdag Netwerk24 se navrae aan Mlamleli gestuur, maar teen druktyd was dit nog nie beantwoord nie.
« Plaasaanval: Terroriste ontvoer 16-jarige meisie in Oos-Kaap
Dis hoe die belastingbetaler se geld gesteel word! – Departement van Openbare Werke spandeer R300 miljoen aan huur vir geboue en parkeerplekke wat nie bestaan »